Broj: 711-I-2147-P-154/22-02-21

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ivana Šege, zamjenika općinskog načelnika Općine Plaški do 19. svibnja 2021.g.**, na 189. sjednici, održanoj dana 29. rujna 2022.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivana Šego, zamjenika općinskog načelnika Općine Plaški do 19. svibnja 2021.g., zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je istekao s danom 15. prosinca 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja navedene dužnosti.**
2. **Poziva se dužnosnik Ivan Šego da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Ivan Šego obnašao dužnost zamjenika općinskog načelnika Općine Plaški u mandatu 2017.-2021.g. točnije do 19. svibnja 2021.g. Slijedom navedenoga, Ivan Šego je povodom obnašanja navedene dužnosti, bio obavezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnik po proteku 30 dana od prestanka mandata zamjenika općinskog načelnika Općine Plaški nije podnio izvješće o imovinskom stanju.

Povjerenstvo je stoga Zaključkom broj: 711-I-1932-IK-714-17/21-03-18 od 24. studenog 2021.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnik je upozoren da će, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo protiv istog pokrenuti postupak zbog kršenja odredbi iz članka 8. i 9. ZSSI-a.

Uvidom u dostavnicu utvrđeno je da je dužnosnik navedeni zaključak zaprimio 30. studenoga 2021.g. te je rok od 15 dana za ispunjenje obveze protekao s danom 15. prosinca 2021.g.

Dužnosnik je dana 20. prosinca 2021.g. dostavio navedeno izvješće o imovinskom stanju u elektroničkom obliku te je pisanim putem obaviješten 05. siječnja 2022., 21. siječnja 2022. i 06. veljače 2022. kako je izvješće potrebno dostaviti Povjerenstvu i u ispisanom i ovjerenom obliku poštom ili osobnom dostavom, uz napomenu da će se u suprotnom slučaju smatrati da izvješće nije podneseno te da se po istome se neće moći postupati.

Dužnosnik nakon ovih obavijesti nije Povjerenstvu podnio izvješće o imovinskom stanju u fizičkom (materijalnom) obliku.

Povjerenstvo ističe da je izvješće u fizičkom obliku potrebno, jer dužnosnik svojim potpisom na obrascu jamči da su podaci koje je unio u obrazac istiniti i potpuni te da su u obrascu navedeni svi podaci o njegovoj imovini i stalnim prihodima te imovini njegova bračnog druga, izvanbračnog druga ili životnog partnera i malodobne djece te slijedom navedenog Povjerenstvo može odobriti izvješće o imovinskom stanju dužnosnika tek nakon njegove fizičke dostave.

Povjerenstvo stoga ističe kako dužnosnik ni do dana donošenja ove Odluke u propisanom obliku nije podnio izvješće o imovinskom stanju povodom prestanka obnašanja dužnosti zamjenika općinskog načelnika Općine Sućuraj.

S obzirom da dužnosnik u danom roku od 15 dana od dana primitka gore navedenog Zaključka nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnik Ivan Šego da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Šego, osobnom dostavom
2. Objava na internetskoj stranici Povjerenstva
3. Pismohrana